হাজরা পার্কে কলকাতা পুরকর্মচারীদের পুজোকে আরও আকর্ষণীয় করার স্বপ্ন দেখছেন মন্ত্রী শোভনদেব চট্টোপাধ্যায়ের ছেলে সায়নদেব। কিন্তু তাঁর সে প্রয়াসেও পিছু ছাড়ছে না বিতর্ক।
সংশ্লিষ্ট পুজো কমিটির সহকারী সাধারণ সম্পাদক পদে রয়েছেন সায়নদেব। আর এতেই তৃণমূলের অন্দরে শুরু হয়েছে গুঞ্জন। কলকাতা পুরকর্মচারীদের পুজোয় কেন থাকবেন সায়নদেব? এক্ষেত্রে অবশ্য তাঁর স্পষ্ট জবাব, ‘‘সংশ্লিষ্ট পুজো কমিটির তরফে আমাকে দায়িত্ব দেওয়া হয়েছে।’’ 
চারিদিকে বেশ কয়েকটি বড় পুজো রয়েছে। অবস্থানগত সুবিধা থাকলেও অন্য পুজোগুলির নিরিখে হাজরা পার্কের পুজো ছিল বড়ই ফ্যাকাশে। কিন্তু গত কয়েক বছরে ধীরে ধীরে আকর্ষণীয় হয়ে উঠছে এই পুজো। 
উদ্যোক্তাদের দাবি, নবীন প্রজন্মের হাত ধরেই প্রাণ ফিরে পাচ্ছে ওই পুজো। সায়নদেব বলেন, ‘‘ছোটবেলা থেকে এই পুজো দেখছি। বাবাকে জিজ্ঞেস করতাম পুজোটা বড় করা যায় না! ঘটনাচক্রে দায়িত্ব পাওয়ার পর যতটা সম্ভব আকর্ষণীয় করে তোলার চেষ্টা করছি।’’ পুজোকর্তাদের দাবি, ১৯৪২ সালে ভবানীপুরে এই পুজোর সূত্রপাত। হরিজনদের পুজো নামে পরিচিত ছিল এই পুজো। ১৯৪৫ সাল থেকে পুজো হয় হাজরা পার্কে।
এবারে এই পুজোর থিম ‘অন্দর থেকে অন্তরে’। থিমশিল্পী বাপাই সেন জানিয়েছেন, প্রায় দু’কোটি পেরেকের সাহায্যে ভাবনাকে ফুটিয়ে তোলার চেষ্টা চলছে। তাঁর কথায়, ‘‘পেরেক সবসময় অন্দরে থেকে যায়। কিন্তু সেই পেরেকের সাহায্যে যে ভাবনা ফুটিয়ে তোলা হচ্ছে তা মানুষের অন্তর ছুঁয়ে যাবে।’’ কীভাবে পেরেক মানুষের অন্তর ছোঁবে? বাপাই জানিয়েছেন, পণপ্রথার বিরোধিতা, গঙ্গা দূষণ-সহ একাধিক বিজ্ঞাপন দেখা যায়। সেই বিজ্ঞাপনগুলি এমনভাবে পেরেকের সাহায্যে তুলে ধরা হবে যে, সেগুলি মানুষের অন্তর ছুঁয়ে যাবে। পুজোর জন্য তৈরি হয়েছে ক্যাচলাইন—‘আমাকে হাতুড়ির আঘাত R নয়’। উদ্যোক্তাদের বক্তব্য, এবারের শিল্পকর্ম প্রশ্ন তুলবে— সত্যিই কি হাতুড়ির আঘাত পেরেকের প্রাপ্য! শুধু পেরেক নয়। থিমে ব্যবহার করা হচ্ছে বেলচা, চামচ থেকে শুরু করে লোহার নানা সামগ্রী।